Järgmisel hommikul vara võttis meid vastu Euroopa pealinn--Brüssel. Algul lihtsalt magasime bussis või kusagil selle ümbruses pargis. Hommikune Brüssel täitus peagi tööle tõttavatest euroametnikest ja muust sedasorti asjaliku väljanägemisega rahvast. Hakkasime siis meiegi liiikuma ja kolasime üsna sihitult linnas ringi. Mõned külastasid ka linnamuuseumi. Muuseum andis mingi pildi Madalmaade ajaloost. Kahjuks olid seal tekstid aga ainult  prantsuse ja flaami keeles, nii et täpselt ikka midagi aru ei saanud. Üldiselt võib aga öelda, et ega meil enam eriti ringivaatamise tuju ei olnud, hoopis koju tahtsime.